Þingræður haldnar á Alþingi Íslendinga



Herra forseti. Þetta frv., sem hér liggur fyrir, fjallar um breyt. á lögum um skráningu skipa og lögum um aukatekjur ríkissjóðs. Nú er sú skipan á höfð, að gjöld þau, sem tekin eru fyrir skoðun skipa og fyrir mælingu skipa, eru ákveðin í reglugerð, en önnur gjöld fyrir þá þjónustu, er greinir í 1. gr. þessa frv., eru ákveðin í lögum um aukatekjur ríkissjóðs. Eftir athugun og endurskoðun á þessum þjónustugjöldum hefur þótt réttara að hafa sama hátt hér á, þannig að þessi gjöld yrðu einnig ákveðin með reglugerð, og er það efni þessa frv. Ég legg til, að frv. verði vísað til 2. umr. og hv. fjhn.



Herra forseti. Þetta frv. er ekki stórt í sniðum og ekki líklegt til þess að vekja miklar umræður. Ég vil þó strax láta það koma fram við 1. umr. þessa máls, að ég álít, að í þessu frv. felist skökk stefna að því leyti, að með því er verið að taka út úr lögum ákvörðun gjalda og fela ráðherrum að ákveða þau gjöld. Það eru að vísu mýmörg dæmi fyrir þessu, að gjöld séu ákveðin með reglugerðum, en ég er þeirrar skoðunar, að það sé ekki rétt aðferð, hitt sé meir í samræmi við okkar stjórnarhætti yfirleitt, að það sé Alþingi, sem kveði á um hæð gjaldanna. Ég geri ráð fyrir því, að hin raunverulega ástæða til þess, að þetta frv. er flutt, sé sú, að það sé talin þörf á því að hækka þessi gjöld, og ég skal ekki á neinn hátt vera því andvígur. En mér sýnist, að það hefði verið einfalt að gera það með lagabreytingum, og því fremur hefði ég talið, að það væri rétt að fara þá leið, þar sem ég álít, að í lögum um aukatekjur ríkissjóðs, nr. 40 1954, séu mörg ákvæði, sem þurfa endurskoðunar við. Ég er þeirrar skoðunar, að mörg þau gjöld, sem þar greinir, séu óeðlilega þungbær, miðað við þá skattstofna, sem þar er um að ræða. Það væri full þörf á því að taka þau lög til heildarathugunar, þó að þau séu að vísu ekki gömul. En það var bara um þetta stefnumið frv., sem ég vildi láta koma fram strax við þessa umr. Ég álít, að það sé skökk stefna að hverfa að því að taka út úr lögum ákvarðanir gjalda og fela framkvæmdarvaldshöfum.



Herra forseti. Þær aths., sem hv. þm. kom fram með, eru að sjálfsögðu réttar að því er snertir skatta, tolla og slík gjöld til ríkissjóðs, þá sé eðlilegast og í mestu samræmi við okkar stjórnarskrá og stjórnskipun, að slíkt sé ákveðið í lögum. Varðandi þau gjöld, sem hér er um að ræða, gegnir hins vegar nokkuð öðru máli, þar sem hér er um að ræða gjöld eða greiðslu fyrir tiltekna þjónustu, eins og útgáfu mælibréfa, afrit af ýmsum skjölum o.s.frv., svo að að því leyti virðast mér athugasemdir hans, sem að sjálfsögðu eiga rétt á sér um skatta til ríkissjóðs, eiga ekki alls kostar við um þessi gjöld.



Herra forseti. Þetta frv., sem hér liggur fyrir, er borið fram til staðfestingar á brbl., sem út voru gefin 13. júlí s.l., þar sem heimilað var að veita h/f Hval leyfi til innflutnings á tveim hvalveiðiskipum, enda þótt þau bæði hafi verið eldri en 12 ára, þegar leyfið var gefið út. Eins og kunnugt er, hefur þetta félag, hlutafélagið Hvalur, rekið hér hvalveiði með miklum myndarbrag allmörg undanfarin ár. Það varð fyrir því óláni í sumar, um miðjan júnímánuð s.l. eða rétt í byrjun hvalveiðivertíðarinnar, að eitt af skipum félagsins gereyðilagðist, og þar sem fleiri voru á fallanda fæti, sótti félagið um leyfi til kaupa á tveim nýjum skipum til viðbótar sínum fyrri skipastól. Eftir nokkra eftirgrennslan komst félagið að því, að það mundi geta fengið keypt tvö skip, sem hentuðu mjög vel fyrir þennan rekstur, og ákvað að kaupa þau, ef leyfi fengist til þess, en bæði skipin voru eldri en svo, að hægt væri að flytja þau inn án sérstaks leyfis og þá sennilega, þó að það sé ekki alveg öruggt, án sérstakrar lagasetningar. Annað skipið var 14 ára gamalt og hitt tæplega 16 ára. Þessi skip voru, eins og ég sagði, að því er virtist mjög hentug til þessa veiðiskapar og fengust við mjög góðu verði, að því er talið var. Umsagnar skipaskoðunarstjóra var leitað um þetta, og hann lét skoða annað skipið, en að vísu ekki hitt, en taldi, að þau væru svo lík, að eitt gilti fyrir bæði, ef ekkert sérstakt kæmi í ljós, en kaupandi hafði áður kynnt sér, að það væri ekkert sérstakt athugavert við skipin. Skipaskoðunarstjóri segir svo í lok bréfs um þetta efni til rn., með leyfi hæstv. forseta: „Þrátt fyrir þetta ákvæði laganna er ég því meðmæltur, að innflutningur þessara tveggja hvalveiðibáta verði leyfður, hvort sem til þess þarf lagaheimild eða ekki, því að hér er um mjög hagkvæm kaup að ræða og þessi tvö skip eru mun nýrri, stærri og því betur hæf til hvalveiða en þau íslenzk skip, sem nú stunda þessar veiðar.“ Ég tel mig ekki þurfa að hafa um þetta fleiri orð, málið virðist liggja svo augljóst fyrir, en vildi aðeins leyfa mér að leggja til, að að þessari umr. lokinni yrði frv. vísað til hv. sjútvn.